Stjernedirigent Klaus Mäkelä forlater Oslo-Filharmonien
Dirigent Klaus Mäkelä (28) er et stjerneskudd på den internasjonale dirigenthimmelen. Tirsdag ble det kjent at han ikke fornyer kontrakten med Oslo-Filharmonien.  Siden august 2020 har den unge finnen vært Oslo-Filharmoniens sjefdirigent. Det betyr at han har det kunstneriske ansvaret og leder de viktigste konsertene i løpet av året. Kontrakten går ut i 2027. Den blir ikke fornyet. Mäkelä har takket ja til stillingen som sjefdirigent (music director) for Chicago Symphony Orchestra i USA. Der blir han den yngste music director i orkesterets 133-årige historie. Han blir også en av de yngste noen gang til å lede et topp amerikansk orkester. Nyheten fikk oppmerksomhet i amerikanske medier, blant annet i The New York Times.  Musikerne i OFO fikk beskjeden klokken 17 tirsdag via en innspilt video fra Klaus Mäkelä. Han er nå i Chicago, der det ble offentliggjort at han blir ny sjefdirigent fra september 2027. I en uttalelse understreker Klaus Mäkelä at han vil være helhjertet engasjert i OFO ut kontraktsperioden. – Vi har mange spennende prosjekter de neste tre årene. Selv om åremålet som sjefdirigent avsluttes i 2027, snakker vi om å samarbeide i årene som følger, sier han.  Full klaff Det «klikket» mellom den pur unge Mäkelä og OFO allerede fra første møte i 2018. X-faktoren var på plass. OFO fikk gratulasjoner da de sikret seg Mäkelä som sjefdirigent så tidlig i hans lovende karriere. Siden har karrieren hans tatt av. Han er etterspurt av verdens ledende orkestre. Mäkelä har tatt med seg OFO ut i verden på prestisjetunge turneer. Samtidig har han fått stadig flere store jobber, som han skjøtter samtidig.  For Orchestre de Paris har han vært kunstnerisk rådgiver siden 2021. I Amsterdam har han vært artistisk partner med Concertgebouw, et av verdens fremste orkestre, siden 2022. Der er det allerede kjent at han tar over som sjefdirigent i 2027. Nå som han også skal ta over i Chicago fra 2027, velger han å forlate Oslo-orkesteret. Etterspurt dirigent Oslo-Filharmoniens direktør Knut Skansen bekrefter at de vil holde kontakten med Mäkelä. – Han er 28 år gammel og en av verdens mest etterspurte dirigenter. Kjemien er spesiell. Musikerne gir inntrykk av at Klaus har en evne til å lede som er unik, sier Skansen. Han sier samarbeidet har ført både orkesteret og Mäkelä enda et steg videre på den internasjonale arenaen. Turnéaktiviteten kjenner ikke sidestykke, mener Skansen.  Oslo-Filharmonien er allerede i gang med jakten på ny sjefdirigent fra 2027.  – Dette er prosesser som tar tid, sier han. Det er nok å ta i frem til avgangen. Innspillingen av Sjostakovitsjs 15 symfonier går som planlagt. Symfoni nr. 4, 5 og 6 er i boks. – Planen er at innspillingene skal fullføres, opplyser Skansen. Han mener samarbeidet med Klaus Mäkelä har vært et lykketreff, både for orkesteret og dirigenten. – De har funnet tonen, bokstavelig talt. Ukene Klaus Mäkelä er her, er det en egen stemning i huset. I tillegg til å være en fremragende musiker og kunstner, er han en varm og hyggelig person. Den kombinasjonen passer OFO godt, sier Skansen. Syv år Når Mäkelä slutter i Oslo-Filharmonien, har han vært sjefdirigent i syv år. Skansen sier at de allerede snakker om nye prosjekter med Mäkelä, selv om det ikke blir i rollen som sjefdirigent.  Det skal ikke ligge noen dramatikk i at Mäkelä ikke fornyer kontrakten når den utløper.  – En periode på syv år er helt vanlig i den internasjonale orkesterverdenen, sier Skansen.  – Det fantastiske med dirigenter er at de ved å bevege seg bygger verdifull kompetanse. En god dirigent må være i bevegelse, fastslår Knut Skansen.
Dirigent Klaus Mäkelä fornyer ikke kontrakten med Oslo-Filharmonien som utgår i 2027. Han tar over som sjefdirigent for Chicago Symphony Orchestra i USA fra september 2027. Oslo-Filharmonien planlegger å samarbeide med Mäkelä etter kontraktsperioden og er på utkikk etter ny sjefdirigent fra 2027.